ዘርኡ ገሰሰ እዮም። ተምሃራይ ስረ ኣሕፂሩ፣ሳእኒ መሊሱ፣ገምባለ ዓጢቑ፣ ብረት ተሰኪሙ ንበረኻ ክውፍር ውዑይ ደሙ ገረረ። ደጊም ንዘበናት ሓያላት እናተቐባበሉ ኣብ ፃሕሊ እንግደዓ ህዝቢ ሸሸ ክብሉ ኣይንፈቅድን ተባህለ። ኣመራርሓ ማገብት ዕጥቃዊ ቃልሲ ንምውላዕ ዘኽእሎም ምስንዳኣት ንምውጋን፡ መቐላ ዕዮ ገይሮም ምንቅስቓስ ጀመሩ። ዝተወሰኑ ምስ ጀብሃን ህዝባዊ ግንባርን ርክብ ንምፍጣር ናብ ኤርትራ ከይዶም። ገሊኦም ድማ ኣብ ከተማታት ዝርከብ ህዝቢ ናብ ምውዳብ ወፈሩ። ጥሪ 25/1967 ዓ.ም ዝተወሰኑ መናእሰይ ወተሃደራዊ ታዕሊም ንምውሳድ ናብ ኤርትራ ኣምሪሖም። ምንጪ ስእሊ, TPLF Museum መግለጺ ስእሊ, ተጋደልቲ ህወሓት ኣበ ዕጥቃዊ ቃልሲ ካብቶም ኣባላት ኣመራርሓ ማገብት ዝተወሰኑ ድማ ዕጥቃዊ ቃልሲ ኣበይ እንተተጀመረ ይሓይሽ ዝብል ንምፅናዕ ናብ በረኻታት ብምኻድ ኣብ ምዕራብ ትግራይ ደደቢት ዝበሃል ስፍራ መረፁ። ዓሰርተ ሓደ መናእሰይ ድማ ናብ ደደቢት ወረዱ። ታሓህት ትበሃል ውድብ የካቲት 11/1967 ዓ.ም ብዕሊ ተመስሪታ። ታሓህት ንምንታይ ዕላማ ተመስሪታ?
